黎廷瑞
饮酒乐
羊祜折臂为三公，英布之相黥而王。
富贵真可爱，体肤不敢伤。
刘安升天守都厕，长房学道须食粪。
神仙诚可慕，臭秽那可近。
驷马高盖未易求，水银黄金况难信。
我亦不愿承明庐，我亦不愿蓬莱山。
但愿觳{觳殳换束}耕田间，种秫酿作九霞丹。
秋风两鬓不须绿，日饮时可朱吾颜。
山花山鸟自歌舞，醉听松风牢掩关。
用世之士笑我拙，出世之士怜我顽。
冕裳不著虽共蓑笠老，露霓易过安得岁月还。
那知我复笑尔还尔怜，千秋之后高台曲池在何处。
六鳌之侧岱屿员峤俱深渊，兹论犹日茫昧然。
华亭鹤唳却听不可得，单豹遇虎所养安得全。
唯有饮酒之乐不可言，所以达士不与醒者传。